Aţi observat vreodată că vedeta reţelelor de socializare nu e omul, ci pisica? V-aţi amuzat vreodată de cât de departe poate să meargă ataşamentul unui proprietar de pisici faţă de prietenul său mieunător? Dacă da, atunci pregătiţi-vă sufleteşte: astăzi este ziua internaţională a pisicii!

Această zi se celebrează încă din 2002, pentru a atrage atenţia asupra pisicilor abandonate, care îşi duc viaţa fie pe străzi, fie în adăposturile pentru animale. Proprietarii de feline folosesc însă ocazia pentru a sărbători toată afecţiunea pe care le-o poate da doar deţinerea unei pisici. Conform estimărilor, în lume există în jur de 500 de milioane de pisici fără stăpân; este şi motivul pentru care iniţiatorii evenimentului încurajează adoptarea unei feline în această zi.

Această prezentare necesită JavaScript.

Ce altă creatură mai e hrănită de către om nu pentru că e comestibilă, nu pentru că apără casa, ci pur şi simplu pentru că, atunci când mănâncă, ştie să arate că se simte bine? Şi toarce! Torsul e foarte important, torsul face toată treaba. Torsul e cel care compensează pentru lucrurile ascunse sub pat, pentru mirosurile neaşteptate, pentru mieunatul la 4 dimineaţa. Alte animale au investit în dinţi imenşi, picioare agile ori creiere hiperactive, în timp ce pisicile se descurcă foarte bine cu un sunet care le spune tuturor că se simt fericite, Terry Pratchett, The unadulterated cat.

Pisicile NU au stăpân: pur şi simplu casa în care ele locuiesc are un proprietar. Conform ultimelor cercetări, pisicile îşi recunosc numele, dar aleg să ne ignore atunci când le strigăm. „Felinele îl vor tolera pe om doar până în momentul în care vor putea ele însele să desfacă o cutie de conserve”, spunea scriitorul britanic Terry Pratchett. Dar atunci, de ce ne plac pisicile?

Pisicile sunt relaxante. Atunci când pisica toarce, stăpânul se relaxează atât de mult, încât tensiunea îi scade cu până la 20%. Un motiv în plus pentru a le mângâia astăzi!

Poţi avea o pisică şi dacă locuieşti într-un apartament mic. Nu ocupă mult loc, nu trebuie să o scoţi la plimbare şi când ninge şi când plouă. Bineînţeles că necesită atenţie şi afecţiune, dar în timpul zilei nu trebuie să te îngrijorezi că se va plictisi în absenţa ta: va găsi ea un colţ liniştit în care să doarmă!

Această prezentare necesită JavaScript.

Sunt foarte independente şi nu sunt uşor de mituit. Indiferent ce fac, chiar atunci când îţi pun răbdarea la încercare, sunt o sursă nesfârşită de amuzament şi de bună dispoziţie.

Ştim că vă plac expoziţiile la care-şi fac apariţia pisici care mai de care mai blănoase. Vom încheia aşadar şi noi cu o paradă a câtorva dintre cele mai faimoase pisici din lumea literară, dar şi de pe marile ecrane. Iese la rampă mai întâi Keshire, din Alice în ţara minunilor. Calitatea ei este că, atunci când se face nevăzută, îi persistă doar rânjetul:

Lui Garfield sigur i-ar fi lene să participe la o expoziţie, dar poate fi convins să danseze:

Dacă spaţiul nu va fi cucerit de om, atunci va fi cucerit de pisică!

Un motan viteaz, un prieten loial al lui Shrek!

Motanul acesta şi-a ales greşit stăpânul:

„Thomas, Thomas! Motan rău şi nerecunoscător ce eşti!”

Cea mai cunoscută felină din lumea ştiinţei este pisica lui Schroedinger. Iubitorii de animale nu trebuie să fie îngrijoraţi: ideea e doar un argument teoretic, nimeni nu a închis o pisică într-o cutie pentru a duce experimentul până la capăt.

Ziua pisicii o putem sărbători cumpărându-i prietenului nostru necuvântător vreo delicatesă pe care nu a mai gustat-o până acum, jucându-ne cu el, ori pregătindu-i un culcuş în care să toarcă mulţumit. Iar dacă a obosit de compania noastră, ne putem întoarce pe reţelele de socializare, unde cu siguranţă ne aşteaptă o mulţime de poze şi clipuri cu pisici!

Andrea Nagy

Radio Cluj poate fi ascultat şi online, AICI sau pe telefon: 031 504 0456, apel cu tarif normal.